**מושיק (משה) אביב** (נולד ב-1 ביוני 1971) הוא ראש מערך ההסברה הלאומי. לשעבר מנהלו של מרכז ההסברה וראש המטה לטקסים ולאירועים ממלכתיים של מדינת ישראל.

ביוגרפיה
--------

אביב נולד בלוד, התגייס למסלול פיקוד בגדנ"ע ובמשך כעשרים וחמש שנות שירות שירת בתפקידים שונים בפיקוד הנח"ל, במערך ההכנה לצה"ל ובחיל החינוך והנוער. בין היתר פיקד על בסיס הגדנ"ע בשדה בוקר ועמד בראש מדור הכנה לצה"ל באגף כח האדם.

בין השנים 2006–2008 פיקד על ענף השכלה, עליה והשתלבות חברתית במפקדת קצין החינוך והנוער הראשי. במסגרת זו פיקד על תיכון צה"ל, ריכז את מערך המתנדבים האזרחיים בצבא, והוביל את התוכנית הצה"לית לשילוב יוצאי אתיופיה.

בין השנים 2008–2012 פיקד על ענף תרבות והיה אחראי לחידוש והרחבת פעולתן של הלהקות הצבאיות. בתקופת כהונתו צמצם צה"ל באופן דרסטי את מיקור החוץ וההזמנה של אומנים אזרחיים להופעה בצבא ואלו הוחלפו בהופעות של הלהקות שמספרן הורחב וסגנון השירים אותו הן מבצעות גוון. בשנת 2010 הוציא הענף בראשותו אלבום חדש ובו יצירה מקורית של הלהקות - **את הבית**. בנוסף ערך והוציא לאור את **שירון צה"ל** שריכז את השירים המרכזיים שבוצעו על ידי הלהקות לאורך שנות קיומן. אביב שם בתפקידו את הדגש גם על נושא העברית בצה"ל ופעל ליצירת שיתופי פעולה בתחום.

בין השנים 2013–2015 פיקד על המדרשה הצבאית לחינוך בהר גילה (מדרשת חינוך ירושלים).

בשנת 2015 פרש משירותו הצבאי בדרגת סגן אלוף ומונה למנהל מרכז ההסברה לאחר תקופה ארוכה בה איישו את התפקיד ממלאי מקום. אביב היה ממונה על הפקת כלל הטקסים, הלוויות, האזכרות והאירועים הממלכתיים במדינת ישראל ובכלל זאת על טקסי יום העצמאות, טקס יום הזיכרון לנפגעי פעולות האיבה, טקסי זיכרון נוספים ועל הפעלת נוהל חבצלת. החל משנת 2015 הוא שימש גם כיושב ראש הוועדה הציבורית הבוחרת את מדליקי המשואות בטקס הפתיחה של יום העצמאות.

במסגרת תפקידו היה אחראי על הפקת הלוויה הממלכתית של שמעון פרס, אירועי היובל למלחמת ששת הימים ואיחוד ירושלים, האירוע לציון 40 שנה למבצע יונתן באנטבה ואירוע ההוקרה לכבאים ולכוחות הביטחון לאחר גל השרפות בישראל (2016). החל מיום העצמאות ה-67 עומד אביב בראש הוועדה הציבורית הבוחרת את מדליקי המשואות בטקס הפתיחה של יום העצמאות. בשנת 2017 מונה לראש מטה חגיגות שנת ה-70 למדינת ישראל ובמסגרת זו היה אחראי להפקתם של מספר רב של אירועים, ביניהם ציון האירוע בכיכר טיימס בניו יורק, "מצעד האור הישראלי" בתל אביב, ישיבת ממשלה חגיגית בבית העצמאות, מופע ההצדעה "הפסקול של המדינה", שנערך בבאר שבע, ופארק התנ"ך, שהוקם בקצרין. בשנת 2019 הביא לשינוי במסגרתו מצולמים ומשודרים הטקסים הממלכתיים באמצעי התקשורת ובשידור חי בפייסבוק.

באוגוסט 2023 החליט ראש הממשלה בנימין נתניהו למנות את אביב לראש מערך ההסברה הלאומי. 

באוקטובר 2023, מיד עם פרוץ מלחמת חרבות ברזל, הקים אביב את חמ"ל מערך ההסברה הלאומי כחמ"ל פיזי בקריה בתל אביב , שמתכלל את כלל הגורמים העוסקים בתחומי ההסברה לציבור הבינלאומי והמקומי, ובהם - דובר צה"ל, משטרת ישראל, שירות הביטחון הכללי, המטה לביטחון לאומי, מתאם פעולות הממשלה בשטחים, משרד החוץ, משרד התפוצות, לשכת העיתונות הממשלתית, לשכת הפרסום הממשלתית וגופים נוספים, בשיתוף עם התארגנויות מתנדבים.

במסגרת פעילות מערך ההסברה במלחמת "חרבות ברזל", הוביל אביב מגוון רחב של מהלכים, וביניהם – הקמת אולפן המשמש לתדרוכים יומיים וראיונות בתקשורת הזרה, פיתוח וקידום אתר המיועד לקהל בין-לאומי ומתעד את זוועות 7 באוקטובר, לקראת הדיון בבית הדין הבינ"ל בהאג, סיורי עיתונאים זרים באיזור עוטף עזה, וקמפייני הסברה ייעודיים בנושאים מגוונים, בהם יום הזיכרון הבין-לאומי לשואה והסופרבול. 

אביב הוא בוגר תואר ראשון במנהל עסקים ותואר שני בחינוך ומנהל חינוכי. הוא בוגר מכון מנדל למנהיגות, מכון גישות ומכון קולות. בין השנים 2018–2019 היה עמית של המכון למנהיגות של גשר מפעלים חינוכיים. בנוסף היה שותף ליוזמת 929 - תנ"ך ביחד ופרסם לאורך השנים פרשנויות שונות לפרקי התנ"ך במסגרת זו.

* בטקס הממלכתי לי"א באדר בתל חי - 16 במרץ 2022.בטקס הממלכתי לי"א באדר בתל חי - 16 במרץ 2022.

קישורים חיצוניים
----------------

ויקישיתוף מדיה וקבצים בנושא **מושיק אביב** בוויקישיתוף
* דבר מנהל מרכז ההסברה באתר מרכז ההסברה
* מושיק אביב, ‏לראות את יופיים: סִגְד ישראלי, באתר מעריב אונליין, 15 בנובמבר 2020
* ראיון של אביב באתר ״מקור ראשון״
* תוכנית רב-שנתית חדשה תשפר את שילוב האתיופים בצה"ל
* שי אלבלינג, ראש הוועדה ממודיעין: כך בוחרים את מדליקי המשואות ביום העצמאות, באתר mynetmodiin, ‏10 בפברואר 2022

ביאורים
-------

1. ↑  מימין לשמאל: אפרים לפיד, סגן יו"ר ארגון מורשת ההגנה; ברוך לוי, יו"ר הארגון; אלוף יוסי בן-חנן; מושיק אביב, מנהל מרכז ההסברה.

הערות שוליים
------------

1. ↑  בהשראת "הלהקה": צה"ל מבטל הופעות אמנים ומחזיר את הלהקות הצבאיות, באתר רשת 13, 9 בינואר 2012
2. ↑  אסף נבו, ‏בכורה: משי קלינשטיין ורוני דלומי עם להקת חינוך, באתר ‏מאקו‏, 18 בספטמבר 2011
3. ↑  שירון צה"ל
4. ↑  למשל: עברית צוה"לת, באתר כנס לשון ראשון
5. ↑  אברהם פריינד, נתניהו החליט: זה ראש מערך ההסברה הלאומי הבא, באתר בחדרי חרדים, 24 באוגוסט 2023
6. ↑  נבו טרבלסי, ההסברה במדינת ישראל מתעוררת מתרדמת קשה לקראת הקרב על הלגיטימציה, אתר גלובס, 19 באוקטובר 2023
7. ↑  ועדת המשנה למדיניות חוץ והסברה בראשות ח״כ אלקין ביקרה בחמ״ל ההסברה ובמרכז התקשורת של מערך ההסברה הלאומי , באתר הכנסת, 3 בדצמבר, 2023
8. ↑  מערך ההסברה הלאומי במשרד ראש הממשלה מודיע על פתיחת אולפן שידור יומי, באתר משרד ראש הממשלה, 10 בדצמבר, 2023
9. ↑  מערך ההסברה הלאומי במשרד ראש הממשלה מעלה את האתר הבין לאומי 7.10 Hamas Massacre, באתר משרד ראש הממשלה, 10 בינואר, 2024
10. ↑  איתמר אייכנר, שורדת שואה וניצולת טבח חמאס בקמפיין בארה"ב: "רצח תינוקות ונשים - שואה", באתר YNet, 26 בינואר, 2024
11. ↑  מערכת וואלה!ספורט, מערך ההסברה הלאומי ומשרד התפוצות יוצאים במסע הסברה בארה"ב במהלך הסופרבול, באתר וואלה!, 11 בפברואר, 2024
12. ↑  למשל: מושיק אביב, לצאת מאזורי הנוחות, אתר 929, 17 באפריל 2016

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007415491405171
* VIAF: 11153237837129211664
* WorldCat: viaf-11153237837129211664

 |